[{"text_idx": "#000006", "text": "Mae cynnal oedfaon a grwpiau eglwys, wedi bod yn heriol iawn i lawer o bobl yn ystod y misoedd diwethaf. Calondid o\u2019r mwyaf yw clywed am y ffyrdd a gymerwyd gan rhai i ymgiprys a\u0302 sialensau newydd, a hyn i gyd oherwydd eu se\u0302l i gyhoeddi gair Duw. Llwyddwyd i gynnal cymdeithas a chael cymundeb. Cafodd y byd weld nad yw hyd yn oed teyrnas y firws a heintiau gwahanol, yn medru rhwystro llwyddiant yr Efengyl. Mae technoleg ar-lein wedi caniata\u0301u datblygu syniadau newydd sy\u2019n hybu cyfraniad gan y gynulleidfa. Mae\u2019r eglwys wedi gorfod addasu er mwyn ateb gofynion byd wedi ei ynysu."}, {"text_idx": "#000007", "text": "Mae gwasanaeth TATL Gaming EBC ar gyfer bobl ifanc hefyd wedi gorfod newid ac addasu yn ystod y cyfnod hwn. Cynt, gyda\u2019r mymryn lleiaf o gonsyrn am iechyd a diogelwch, byddem yn cyfarfod mewn neuaddau eglwysi a gosod ein hoffer trydanol, heb feddwl dwywaith am y nifer o bobl a fyddai\u2019n defnyddio\u2019r offer hwnnw mewn diwrnod. Yna\u2019n cynnal sesiynau siarad am yr Iesu, a\u2019r rheini fel llenwad rhwng dwy frechdan o dwrnamentiau gemau. Hyn oll, wrth gael bwyd a diod yn cynnwys creision mewn powlen i\u2019w rhannu, yn amlach na pheidio!"}, {"text_idx": "#000008", "text": "Pan ddaeth Covid 19, daeth tro ar fyd. Ar y dechrau, rhaid oedd diheintio pob darn o offer. Wrth i\u2019r sefyllfa waethygu, rhaid oedd i\u2019n gyfarfodydd ddod i ben. Blaenllaw ar feddyliau pobl oedd sicrhau cyflenwad digonol o nwyddau. (Ydych chi\u2019n cofio\u2019r prinder papur ty\u0302 bach?) Nid oedd clywed am yr Iesu wrth chwarae\u2019r Xbox na\u2019r PlayStation diweddara o fawr bwys i neb wedyn. Yn naturiol, diogelwch pobl a GIG oedd y flaenoriaeth fwyaf gennym ni. Wedi\u2019r clo mawr, nid oes syndod o fath yn y byd bod angen cysur a gobaith ar bobl, wrth iddynt frwydro yn erbyn ansicrwydd a diflastod llwyr y cyfnod."}, {"text_idx": "#000009", "text": "I ganol y sefyllfa hon, daeth TATL Alpha Ar-lein. Gyda chymorth Robert McAvoy sy\u2019n gwirfoddoli ers cryn amser bellach, cychwynnwyd cynnal cyfarfodydd ar y cyd a\u0302 phobl ifanc gweinidogaeth TATL Penclawdd, hefyd a\u0302 chyn eglwys Presby Llanelli. Defnyddiwyd gennym gyfres ffilmiau Alpha i Ieuenctid fel sail i\u2019n trafodaethau Zoom. Roedd gennym ystod eang o ran oed, yn ymestyn o 8-16 a bychan oedd y niferoedd; 12 oedd ein nifer sefydlog."}, {"text_idx": "#000010", "text": "Roedd patrwm ein gweithgareddau yn debyg i\u2019n patrwm blaenorol, ac eithrio ein bod wedi cynnal y sesiwn Alpha ar y cychwyn a\u2019r gemau fideo ar ddiwedd y sesiynau. Er mwyn sicrhau diogelwch pawb, roeddem yn hynod o ofalus wrth ddilyn canllawiau Iechyd a Diogelwch yr enwad. Bu SAE Julie Edwards yn gymorth mawr i ni wrth baratoi. Treuliwyd oriau gennym yn pori dros y rheolau er mwyn sicrhau ein bod yn cadw at lythyren y ddeddf a\u2019n bod mor atebol a\u0302 phosibl."}, {"text_idx": "#000011", "text": "Pan ddaethpwyd at y gemau, y broblem fwyaf gennym, oedd sicrhau bod pawb ar-lein yn chwarae\u2019r un ge\u0302m ar unwaith, ar eu \u2018consolau\u2019 gwahanol ac amrywiol. Diolch byth fod bodolaeth gemau Cross Platform megis: Minecraft, Smite a Padarn, yn caniata\u0301u i ddyfeisiau gemau ryngweithio a\u0302\u2019i gilydd. Mae\u2019r rhain yn rhad ac am ddim i\u2019w defnyddio, sydd yn dileu unrhyw gost ariannol i\u2019r unigolion. Roedd hyn yn hollbwysig, oherwydd mae arian wedi bod yn brin i nifer o deuluoedd yn ystod y cyfnod hwn. Felly, symudwyd y ddau rwystr pennaf i\u2019n chwarae gemau fideo fel grw\u0302p."}, {"text_idx": "#000012", "text": "Cawsom ein calonogi, yn ogystal, gan y sgwrsio yn ystod y sesiynau hyn. Galluogwyd yr ieuenctid i rannu a holi am faterion a godwyd. Roedd y deunydd trafod bob amser yn addas, hyd yn oed ar gyfer y plant iau; felly roedd modd ymdrin yn briodol ag unrhyw fater sensitif wrth iddo godi. Roedd y deunydd, yn ogystal, yn ddigon heriol i ennyn ymateb gan y bobl ifanc hy\u0302n. Roedd eu clywed yn rhannu eu teimladau a\u2019u meddyliau am yr Iesu a gweddi\u0308o hyd yn oed, yn ddigon i gyffwrdd calon. Nid oedd cynnwys y deunydd fideo yn sarhau\u2019r rhai hy\u0302n, er ei fod wedi ei anelu at y rhai iau. Yn ddiweddar gyrrais neges at Jason Ballard \u2013 un o\u2019r cyflwynwyr- i ddiolch iddo am ei waith. Fe\u2019m synnwyd gan ateb!"}, {"text_idx": "#000013", "text": "Tua diwedd ein sesiynau ym Mis Gorffennaf, roedd presenoldeb yr ieuenctid yn gostwng. Cafwyd adborth ganddynt yn dangos i ni mai cael eu cau yn y ty\u0302 ynghlwm wrth eu cyfrifiaduron a galwadau eraill megis swyddi neu waith ysgol, oedd yn gyfrifol am hyn. Fodd bynnag, cafwyd seibiant ym Mis Awst, gyda\u2019r bwriad o ail-ddechrau ar ddiwedd y mis. Pan ymunodd y Pch. Timothy Hodgins a\u0302 ni fel gwirfoddolwr, bu\u2019n gyfle i Roberta gymryd seibiant haeddiannol yn dilyn blwyddyn a hanner o waith TATL di-dor! Yn ogystal, bu\u2019n gyfle i adeiladu dau o\u2019n ffyddloniaid yn eu cerddediad a\u0302\u2019r Arglwydd, a\u2019u cynorthwyo yn eu gwaith fel arweinwyr wrth gyflwyno\u2019r gyfres Ffilm Alpha ar gyfer Ieuenctid."}, {"text_idx": "#000014", "text": "Erbyn hyn, mae ein mynychwyr yn dod o bell ac agos, o Ogledd Cymru a hyd yn oed cyn belled a\u0302 Lundain. Mae cyfathrebu digidol yn dileu\u2019r broblem pellter sydd rhyngom, sy\u2019n fanteisiol iawn wrth gyflwyno\u2019r sesiynau \u2013 a gafodd yr enw newydd \u2013 TATL Alpha Ar-lein. Hyderwn y cawn barhau a\u0302\u2019r sesiynau hyn pan ddaw\u2019r clo i ben. Yn ogystal, rydym yn postio defosiynau o\u2019r gyfres Action Bible Anytime, gyda\u2019r bwriad o annog yr ieuenctid i ddarllen eu Beiblau ac i holi eu hunain. Synnaf na wnaethom feddwl am hyn ynghynt! Mae Duw wedi bod yn dda yn galluogi ac yn bendithio\u2019r gwaith hwn o\u2019i eiddo!"}, {"text_idx": "#000015", "text": "Er y bydd TATL Alpha Ar-lein yn parhau, ein gobaith i\u2019r dyfodol, yw cael cyfarfod wyneb yn wyneb. Wrth gwrs, bydd yn rhaid i ni sicrhau ein bod yn cadw\u2019n pellter yn gymdeithasol; paratoi byrbrydau wedi eu lapio\u2019n unigol; sicrhau mai dim ond un person ar y tro a gaiff ymweld a\u0302\u2019r ty\u0302 bach! Heb so\u0302n am hunllef \u2018tracio ac olrhain\u2019. Rhaid sicrhau bod yr holl baratoadau hyn yn eu lle yn ddiogel, cyn y gallwn hyd yn oed ystyried cynnal gweithgareddau Ar Daith a\u2019n clybiau arferol eto! Fodd bynnag, edrychaf ymlaen yn eiddgar. Mae llawer wedi nodi eu bod yn colli rhyngweithio personol. Gobeithiwn barhau a\u0302\u2019n hymwneud uniongyrchol un i un a\u0302 phobl a\u2019r Efengyl. Yn bersonol, credaf bod chwarae gemau fideo a bwyta pizza a chymdeithasu yn bwysig iawn bob amser! Does dim i\u2019w gymharu a\u0302 chlywed pobl ifanc yn holi am yr hyn a glywon nhw am yr Iesu! Dyma yw ein nod! Clywed pobl ifanc yn edifarhau a dewis dilyn yr Iesu yw ein diben pennaf. Mae tystio i hyn yn wirioneddol wefreiddiol."}, {"text_idx": "#000016", "text": "A thu hwnt i hynny... pwy a w\u0302yr? Mynd a\u0302 TATL Gaming World ar daith? Efallai rhyw ddiwrnod... os Duw a\u0302\u2019i myn."}]